ເຈົ້າໜ້າທີ່ໄທໂລ່ງໃຈທີ່ ລະດັບນໍ້າອອ້ມບາງກອກ ລົດລົງແດ່ແລ້ວ
ຄວາມ​ຢ້ານ​ກົວ​ທີ່​ວ່າ ​ນໍ້າ​ຈະ​ຖ້ວມ​ໃຈກາງ​ເມືອງ​ຫລວງ​ນັ້ນ ​ໄດ້​ຜ່ອນ​ຄາຍ​ລົງ​ແດ່​ແລ້ວ ຍ້ອນລະດັບນໍ້າລົດລົງ​ ໂດຍ​ບໍ່​ໄດ້ພັງ​ຄູ​ກັ້ນ​ນໍ້າ.
ທາງການໄທໄດ້ສະແດງຄວາມໂລ່ງອົກໂລ່ງໃຈໃນວັນຈັນມື້ນີ້ ຂະນະທີ່ນໍ້າຖ້ວມໃນ ແມ່ນໍ້າເຈົ້າພະຍາທີ່ໄດ້ຍຶ່ງຂຶ້ນສູ່ລະດັບສູງສຸດນັ້ນ ໄດ້ເລີ້ມລົດລົງໂດຍບໍ່ໄດ້ທໍາລາຍ ພວກຄູກັ້ນນໍ້າ ທີ່ປ້ອງກັນນະຄອນຫລວງບາງກອກໄວ້ນັ້ນ ພວກເຈົ້າໜ້າທີ່ກ່າວໃນຕອນເຊົ້າວັນຈັນມື້ນີ້ວ່າ ຄວາມຢ້ານກົວທີ່ວ່່ານໍ້າຈະຖ້ວມ ໃຈກາງເມືອງຫລວງນັ້ນ ໄດ້ຜ່ອນຄາຍລົງແດ່ແລ້ວ ແຕ່ໂຄສົກຄົນນຶ່ງຂອງເຈົ້າໜ້າທີ່ ບັນເທົາທຸກໄພນໍ້າຖ້ວມເວົ້າວ່າ ໄດ້ມີການຍົກຍ້າຍຜູ້ຄົນອອກຈາກຍ່ານອຸດສາຫະກໍາ ແຫ່ງນຶ່ງ ທາງທິດເໜືອຂອງບາງກອກ ເພາະວ່ານໍ້າໄດ້ພັງຄູກັ້ນນໍ້າບ່ອນນຶ່ງ ຕໍ່ມາໃນຕອນບ່າຍ ພວກເຈົ້າໜ້າທີ່ກ່າວໃນກອງປະຊຸມຖະແຫລງຂ່າວວ່າ ຢ່າງໃດກໍ ຕາມ ຖ້າຫາກຝົນຍັງສືບຕໍ່ຕົກໜັກລົງມາອີກຢູ່ ບາງກອກກໍອາດຕົກຢູ່ໃນອັນຕະລາຍ ຕື່ມອີກໄດ້ ແລະພວກຊາວເມືອງບາງຄົນທີ່ຍັງມີຄວາມຢ້ານກົວຢູ່ ກໍຍັງພາກັນສືບຕໍ່ ສ້າງຄວາມແຂງແຮງໃຫ້ແກ່ຄູກັ້ນນໍ້າຢູ່ຕໍ່ໄປ ໂດຍການເອົາຖົງຂີ້ຊາຍໄປເສີມຕື່ມອີກ ຊາວເມືອງຄົນນຶ່ງກ່າວວ່າ ລາວຈະເຮັດວຽກຕໍ່ໄປ ຈົນກວ່າລາວໝັ້ນໃຈວ່າຄຸ້ມບ້ານ ຂອງລາວຈະປອດໄພຈາກນໍ້າຖ້ວມ ເຈົ້າໜ້າທີ່ກ່າວວ່າ ປະຊາຊົນ ຫລາຍກວ່າ 300 ຄົນໄດ້ເສຍຊີວິດຍ້ອນ ອຸທົກກະໄພ ຄັ້ງນີ້ທີ່ຮ້າຍແຮງທີ່ສຸດໃນປະວັດສາດຂອງປະເທດໃນຮອບເຄິ່ງສັດຕະວັດຜ່ານມາ ໃນຈັງຫວັດຕ່າງໆທາງທິດເໜືອຂອງນະຄອນຫລວງນັ້ນ ປະຊາຊົນຫລາຍພັນຄົນ ຍັງບໍ່ມີເຂົ້າປາອາຫານກິນ ແລະບໍ່ມີບ່ອນຢູ່ອາໄສ ໃນພວກຫົວເມືອງທ່ີຖືກນໍ້າຖ້ວມ ເຄິ່ງນຶ່ງນັ້ນ ທ່ານນາງ Valerie Amos ເລຂາທິການໃຫຍ່ວ່າດ້ວຍກິດຈະການດ້ານມະນຸດສະທໍາ ຂອງສະຫະປະຊາຊາດກ່າວໃນຄໍາຖະແຫລງສະບັບນຶ່ງໃນຕອນແລງວັນເສົາຜ່ານມາ ນີ້ວ່າ ຫລາຍກວ່າ 700 ຄົນໄດ້ເສຍຊີວິດໄປຍ້ອນອຸທົກກະໄພໃນກໍາປູເຈຍແລະໄທ ຄໍາຖະແຫລງດັ່ງກ່າວເວົ້າຕື່ມວ່າ ທີ່ ສປປ ລາວ ຟີລິບປິນແລະຫວຽດນາມ ບ້ານເຮືອນ ຜົນລະປູກແລະໂຄງລ່າງພື້ນຖານທີ່ສໍາຄັນໆ ໄດ້ຖືກທໍາລາຍເສຍຫາຍ ປະຊາຊົນ ຫລາຍລ້ານຄົນທີ່ອາໄສຢູ່ໃນບໍລິເວນດິນຕໍ່າ ຍັງຈະປະສົບກັບຄວາມເສຍຫາຍ ຕຶມອີກຢູ່ ທ່ານນາງ Amos ກ່າວວ່າ ສະຫະປະຊາຊາດຕຽມພ້ອມທີ່ຈະໃຫ້ການສະໜັບສະໜຸນ ແກ່ການຮັບມືທີ່ນໍາພາໂດຍປະເທດຕ່າງໆນັ້ນ